শিবাজির মূর্তি ভাঙা নিয়ে মোদিকে জোর কটাক্ষ রাহুলের

কলকাতা: মহারাষ্ট্রে ছত্রপতি শিবাজির (Chhatrapati Shivaji) মূর্তি ভেঙে পড়া নিয়ে প্রধানমন্ত্রী নরেন্দ্র মোদিকে (PM Narendra Modi) কটাক্ষ করলেন রাহুল গান্ধী (Rahul Gandhi)। এই ঘটনা সপ্তদশ শতাব্দীর মারাঠা বীরে অপমান বলে অভিহিত করেছেন লোকসভার বিরোধী দলনেতা।

সাংলির এক ইভেন্টে কংগ্রেস নেতা রাহুল বলেন, “নির্মাণের কয়েক মাসের মধ্যেই ভেঙে পড়ল মূর্তিটি। এটা শিবাজি মহারাজের অপমান।” মূর্তি ভাঙার ঘটনায় মহারাষ্ট্রবাসীর কাছে ক্ষমা চেয়েছিলেন মোদি। তা নিয়েই কটাক্ষ করে রাহুল বলেন, “যে দোষ করে, সে ক্ষমা চায়। আপনি যদি কোনও ভুল না করে থাকেন তাহলে ক্ষমা চাইছেন কেন?”

আরও পড়ুন: কেজরিওয়ালের জামিনের আবেদনে রায় স্থগিত রাখল সুপ্রিম কোর্ট

রাহুলের মতে, ৩৫ ফুটের ওই মূর্তি নির্মাণে দুর্নীতি হয়েছে বলেই প্রধানমন্ত্রী চেয়েছেন। বরেলির সাংসদ বলেন, “আমি বুঝতে চাই কেন তিনি ক্ষমা চাইলেন। প্রথমে মূর্তি নির্মাণের বরাত তিনি একজন আরএসএস ক্যাডারকে দিলেন। হয়তো তাঁর (মোদি) মনে হয়েছে এটা তাঁর করা উচিত ছিল না।”

এ বছর মহারাষ্ট্রে বিধানসভা নির্বাচন। লোকসভা নির্বাচনে ভরাডুবির পরে এমনিতেই বিজেপি তথা এনডিএ চাপে রয়েছে। শিবাজির মূর্তি ভাঙার পরে গেরুয়া শিবির আরও কোণঠাসা। কংগ্রেস তো বটেই, শিবসেনার উদ্ধব শিবির, এনসিপির শরদ পওয়ার গোষ্ঠী লাগাতার আক্রমণ চালিয়ে যাচ্ছে। মারাঠিদের ইতিহাস, সংস্কৃতি এবং আবেগের মধ্যে সম্পৃক্ত হয়ে আছেন শিবাজি মহারাজ। তাঁর মূর্তি ভেঙে পড়ার ঘটনায় বড়সড় রাজনৈতিক হাতিয়ার পেয়ে গিয়েছে মহাবিকাশ আঘাড়ি জোট।